**Suomi-Seura** **ry** (ruots. *Finland-Samfundet*, engl. *Finland Society*) on suomalainen "maailmalla olevien, sinne lähtevien ja sieltä palaavien suomalaisten etu-, asiantuntija- ja palvelujärjestö". Järjestön tehtävänä on myös välittää ajanmukaista Suomi-kuvaa maailmalle ja tehdä ulkosuomalaisuutta tunnetuksi Suomessa.*lähde tarkemmin?*

Historia
--------

Järjestö on perustettu 6. toukokuuta 1927, jolloin jo perustavassa kokouksessa järjestö hajaantui kahtia. Varsinaisen Suomi-Seuran nimen rekisteröineen yhdistyksen puheenjohtajaksi tuli Kyösti Haataja. Erimielisyyksien takia perustetun toisen yhdistyksen nimeksi tuli Ulkosuomalais-Yhdistys, tärkeinä hahmoina mukana muun muassa Eino Aaltio ja Urho Kekkonen. Yhdistykset yhtyivät uudestaan vuonna 1929 sammuakseen vain paria vuotta myöhemmin.

Järjestön toiminnan taannuttua hetkeksi 1930-luvulla se rekisteröitiin uudelleen 19. toukokuuta 1937 Suomi-Seurana, muun muassa vuonna 1934 silloisen pääministeri Kyösti Kallion tukemana perustetun "Ulkomaankävijäin Seuran" pohjalle. Sota-aikana ja sen jälkeen yhdistyksen toiminta suuntautui etenkin Yhdysvaltoihin ja amerikansuomalaisiin ylläpidettävien suhteiden hoitamiseen.

Vuonna 1959 järjestö aloitti seuramatkojen järjestämisen, jolla se saavutti huomattavan taloudellisen omavaraisuuden. Seuramatkatoiminta oli huipussaan 1980-luvulla ja järjestön jäsenmäärä oli myös tuolloin korkeimmillaan, noin 80 000.

Vuonna 1997 perustettiin Ulkosuomalaisparlamentti, joka on ulkosuomalaisille tarkoitettu edustuksellinen elin tiedon ja "tunteiden" välittämiseksi Suomeen ja Suomesta. Vuodesta 1997 lähtien järjestön pääasiallinen tulonlähde ja toiminnan perusta on jälleen ollut valtionapu. Toiminnan suojelija on Suomen tasavallan presidentti.

Toimintamuotoja
---------------

Järjestö julkaisee Suomen Silta -nimistä jäsenlehteä ja tukee ulkosuomalaisia tiedotusvälineitä ja muita ulkosuomalaisjärjestöjä.*lähde tarkemmin?*

Ulkosuomalaisparlamentti kokoaa ulkosuomalaisia paikallisten Suomi-Seura-jäsenyhdistystensä edustajien välityksellä kahden-kolmen vuoden välein Suomeen. Muita toimintamuotoja ovat mm. tukihenkilötoiminta ulkomailla, seminaarien ja kurssien järjestäminen sekä yli 5 000 ihmistä vuosittain opastava neuvontapalvelu ulkomaille muuttamiseen, siellä asumiseen ja sieltä palaamiseen liittyvissä kysymyksissä.*lähde tarkemmin?*

### Vuoden ulkosuomalainen

Suomi-Seura on vuodesta 1993 lähtien valinnut vuoden ulkosuomalaisen. Vuoden ulkosuomalaiseksi valitaan ulkomailla asuva suomalainen tai suomalaisen siirtolaisen jälkeläinen, joka on esimerkiksi menestynyt erityisen hyvin omalla alallaan. Valituiksi ovat tulleet:

| vuosi | Henkilö | ammatti | Asuinmaa |
| --- | --- | --- | --- |
| 1993 | Robert Selvala | amerikansuomalainen FinnFest USA -tapahtuman perustaja |  Yhdysvallat |
| 1994 | Mirja Bolgár | ranskansuomalainen kääntäjä-kirjailija |  Ranska |
| 1995 | Arvi Tervalampi | ruotsinsuomalainen järjestöaktiivi |  Ruotsi |
| 1996 | Karita Mattila | sopraano |  Yhdysvallat |
| 1997 | Jari Litmanen | jalkapalloilija |  Alankomaat |
| 1998 | Vieno Williams | suuren siirtolaisaallon amerikansuomalainen edustaja |  Yhdysvallat |
| 1999 | Mika Häkkinen | F1-kuljettaja |  Monaco |
| 2000 | Linus Torvalds | Linux-käyttöjärjestelmäytimen luoja |  Yhdysvallat |
| 2001 | Matti Salminen | oopperalaulaja |  Italia |
| 2002 | Jacob Söderman | oikeusasiamies |  Belgia |
| 2003 | Kaija Saariaho | säveltäjä |  Ranska |
| 2004 | Erkki Toivanen | toimittaja |  Britannia |
| 2005 | Esa-Pekka Salonen | kapellimestari-säveltäjä |  Yhdysvallat/ |
| 2006 | Saku Koivu | jääkiekkoilija |  Yhdysvallat |
| 2007 | Richard Impola | emeritusprofessori, amerikansuomalainen kääntäjä |  Yhdysvallat |
| 2008 | Bengt Holmström | kansantaloustieteen professori |  Yhdysvallat |
| 2009 | Leena Pasanen | lähetyslääkäri |  Tansania |
| 2010 | Helena Petäistö | toimittaja-kirjailija |  Ranska |
| 2011 | Olli Rehn | EU:n talouskomissaari |  Belgia |
| 2012 | Outi Hovatta | kantasolututkija |  Ruotsi |
| 2013 | Osmo Vänskä | kapellimestari |  Britannia |
| 2014 | Bonita Pietila | televisiotuottaja |  Yhdysvallat |
| 2015 | Mark Levengood | toimittaja, kirjailija |  Ruotsi |
| 2016 | Suvi Kauranen | yrittäjä |  Espanja |
| 2017 | eri maissa toimivat Suomi-koulut |
| 2018 | Mika Keränen | kirjailija |  Viro |
| 2019 | Petteri Taalas | pääsihteeri, Maailman ilmatieteen järjestö (WMO) |  Sveitsi |
| 2020 | Eeva Lennon | toimittaja  |  Britannia |
| 2021 | Joy Wolfram | apulaisprofessori |  Australia  |
| 2022 | Susanna Pettersson ja Maria Sid | museonjohtaja ja teatterinjohtaja |  Ruotsi |

Jäsenyys
--------

Jäsenyys on avoin kaikille ulkosuomalaisille tai muuten vain ulkosuomalaisuudesta kiinnostuneille henkilöille.*lähde tarkemmin?* Vuonna 2007, Suomen Silta -lehden levikkitietoihin pohjautuen, järjestön jäsenmäärä oli noin 23 000.

Organisaatio
------------

Suomi-Seuran hallituksen puheenjohtajana toimii Markus Aaltonen (vuodesta 2019) ja toiminnanjohtajana Tina Strandberg (vuodesta 2016).*lähde tarkemmin?*

Talous
------

### Rahoitus

Vuodesta 1997 lähtien järjestön pääasiallinen tulonlähde ja toiminnan perusta on jälleen ollut valtionapu.

| Rahoituksen lähde | 2018 | 2017 | 2016 | 2015 | 2014 | 2013 | 2012 |
| --- | --- | --- | --- | --- | --- | --- | --- |
| Opetus- ja kulttuuriministeriön yleisavustus nuorisojärjestöille | 26 000 € | 30 000 € | 30 000 € | 46 500 € | 50 000 € | 50 000 € | 50 000 € |
|

Lähteet
-------

1. 1 2 3 4 5  Suomi-Seura ry: Suomi-Seura (www-sivut)  2019. Suomi-Seura ry. Viitattu 22. heinäkuuta 2019.
2. 1 2 3 4 5 6  Ilkka Seppinen: Suomi-Seura 1927–2002 *Suomen Silta 5/2002*.  2002. Suomi-Seura. Viitattu 22. heinäkuuta 2007.
3. ↑  Patentti- ja rekisterihallitus: Yhdistysnetti. Hae yhdistysten perustietoja (haku tietokannasta) Patentti- ja rekisterihallitus. Viitattu 23. heinäkuuta 2007.
4. ↑  Kirjailija Mika Keränen on Vuoden ulkosuomalainen 2018  2018. Suomi-Seura.  Arkistoitu 20.10.2018. Viitattu 20.10.2018.
5. ↑  Toimittaja Eeva Lennon on Vuoden ulkosuomalainen 2020 *Ajankohtaista*. Suomi-seura.  Arkistoitu 19.9.2020. Viitattu 31.10.2020.
6. 1 2  Susanna Pettersson ja Maria Sid ovat Vuoden ulkosuomalaisia.  *Helsingin Sanomat*, 7.11.2022, s. B 5. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 7.11.2022.
7. ↑  Suomi-Seura ry: Suomen Silta Mediatiedot 2007 (pdf)  2007. Suomi-Seura ry.  Arkistoitu 27.9.2007. Viitattu 22. heinäkuuta 2007.
8. ↑  Avustukset valtakunnallisten nuorisoalan järjestöjen toimintaan  23.5.2018. Opetus- ja kulttuuriministeriö.  Arkistoitu 24.5.2018. Viitattu 23.5.2018.

Aiheesta muualla
----------------

* Suomi Seura ry:n kotisivut